b'\n_START_ARTICLE_\nBMW 3-sarja (F30)\n_START_SECTION_\nBMW 3-sarja (F30) 2011\xe2\x80\x932019\n_START_PARAGRAPH_\nEnsimm\xc3\xa4isen\xc3\xa4 korimallina esiteltiin neliovinen sedan kev\xc3\xa4\xc3\xa4n 2012 Geneven auton\xc3\xa4yttelyss\xc3\xa4. Farmarimalli Touringin ensiesittely oli hieman my\xc3\xb6hemmin Leipzigiss\xc3\xa4. Pituudeltaan F30 kasvoi 93 millimetri\xc3\xa4 ja akseliv\xc3\xa4lilt\xc3\xa4\xc3\xa4n 50 millimetri\xc3\xa4 edellismalliin verrattuna. Takaistuimella p\xc3\xa4\xc3\xa4ntilaa tuli hieman lis\xc3\xa4\xc3\xa4 ja lis\xc3\xa4ksi takajalkatilat kasvoivat 1,5 senttimetri\xc3\xa4. 480-litrainen tavaratila on 20 litraa edelt\xc3\xa4j\xc3\xa4\xc3\xa4 suurempi. Raideleveys kasvoi edess\xc3\xa4 noin nelj\xc3\xa4 ja takana noin viisi senttimetri\xc3\xa4._NEWLINE_Vuoden 2012 Euro NCAP -kolaritestist\xc3\xa4 BMW F30 sai tulokseksi t\xc3\xa4ydet viisi t\xc3\xa4hte\xc3\xa4._NEWLINE_Vuonna 2015 3-sarjaa uudistettiin kevyesti. Suurimmat ulkon\xc3\xa4\xc3\xb6lliset muutokset tehtiin valoihin: eteen saa LED-ajovalot, ja uudelleenmuotoillut takavalot ovat kokonaan LED-tekniikalla toteutetut. Merkitt\xc3\xa4v\xc3\xa4mp\xc3\xa4\xc3\xa4 oli uudistukset moottoriosastolla. Uudet moottorit edustavat BMW Efficient Dynamics -moottoriperhett\xc3\xa4, ja niiden kulutus ja p\xc3\xa4\xc3\xa4st\xc3\xb6t ovat aiempaa pienemm\xc3\xa4t. Kolmisylinterinen 1,5-litrainen 318i (135\xc2\xa0hv) korvasi aikaisemman 316i:n ja nelisylinterinen 2,0-litrainen 330i (250\xc2\xa0hv) 328i:n. Tehokkaimmaksi bensiinimoottoriksi ennen M3-mallia esiteltiin kuusisylinterinen 340i (310\xc2\xa0hv). My\xc3\xb6s dieselmoottoreita p\xc3\xa4ivitettiin, mutta muutokset olivat v\xc3\xa4h\xc3\xa4isempi\xc3\xa4 kuin bensiinimoottoreissa. Lis\xc3\xa4ksi sek\xc3\xa4 manuaali- ett\xc3\xa4 automaattivaihteistot ovat uusia, ja niill\xc3\xa4 pyrit\xc3\xa4\xc3\xa4n osaltaan pienent\xc3\xa4m\xc3\xa4\xc3\xa4n polttoaineenkulutusta.\n_START_SECTION_\nBMW M3\n_START_PARAGRAPH_\n3-sarjan urheilumalli M3 esiteltiin coup\xc3\xa9-korisen rinnakkaismallinsa M4:n kanssa Detroitin auton\xc3\xa4yttelyss\xc3\xa4 tammikuussa 2014. Auton voimanl\xc3\xa4hteen\xc3\xa4 on kaksoisturboahdettu kuusisylinterinen 3,0-litrainen bensiinimoottori, jonka teho on 425 hevosvoimaa. Voimansiirtona on kuusivaihteinen manuaalivaihteisto tai seitsenportainen kaksoiskytkinvaihteisto.'